沙堤行
作者：文同
朝代：宋

paragraphs: 金吾馳騎東復西，督兵萬指平沙堤。
傳言築路拜新相，恐與九衢同一泥。
夜來上在蓬萊宿，手寫姓名符夢卜。
連詔黄門下北扉，趣草贊辭登力牧。
平明劍珮羅東閣，大字滿行書德業。
謁者長言告紫宸，感召一庭和氣合。
上心喜曰予良弼，未謝急宣令直筆。
群吏迎歸政事堂，指顧之間歌畫一。
午漏初移催入馬，寶带盤腰印垂胯。
歸來冠蓋爛盈門，異口同音賀太平。